รัฐบาลไทย-ข่าวทำเนียบรัฐบาล-กพช.เห็นชอบการรับซื้อไฟฟ้าจากขยะชุมชนในรูปแบบ FiT สำหรับผู้ผลิตไฟฟ้ารายเล็ก
วันจันทร์ที่ 15 พฤษภาคม 2560
กพช.เห็นชอบการรับซื้อไฟฟ้าจากขยะชุมชนในรูปแบบ FiT สําหรับผู้ผลิตไฟฟ้ารายเล็ก
พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการนโยบายพลังงานแห่งชาติ (กพช.) ครั้งที่ 2/2560 ร่วมกับหน่วยงานที่เกี่ยวข้อง ที่ประชุมมีมติเห็นชอบการรับซื้อไฟฟ้าจากขยะชุมชนในรูปแบบ FiT สําหรับผู้ผลิตไฟฟ้ารายเล็ก
วันนี้ (15 พ.ค.60) เวลา 14.00 น. ณ ตึกสันติไมตรี (หลังใน) ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการนโยบายพลังงานแห่งชาติ (กพช.) ครั้งที่ 2/2560 ร่วมกับหน่วยงานที่เกี่ยวข้อง โดยมี พลอากาศเอก ประจิน จั่นตอง รองนายกรัฐมนตรี พลเอก อนันตพร กาญจนรัตน์ รัฐมนตรีว่าการกระทรวงพลังงาน นายอารีพงศ์ ภู่ชอุ่ม ปลัดกระทรวงพลังงาน นายทวารัฐ สูตะบุตร ผู้อํานวยการสํานักงานนโยบายและแผนพลังงาน เข้าร่วมประชุม
ก่อนการประชุมฯ นายกรัฐมนตรีได้เยี่ยมชมนิทรรศการของกระทรวงพลังงาน ณ บริเวณโถงกลาง ตึกสันติไมตรี ซึ่งมีการจําลองอาคารศาลาไทย ภายใต้แนวคิด “Bioenergy for All” ที่เป็นเรื่องการพัฒนาพลังงานชีวภาพเพื่อมวลมนุษยชาติ โดยจะนําไปจัดแสดงนิทรรศการอาคารศาลาไทยในงาน Astana Expo 2017 เพื่อแสดงศักยภาพด้านพลังงานชีวภาพของประเทศให้ทั่วโลกได้รับรู้ ซึ่งคณะรัฐมนตรีได้มอบหมายให้กระทรวงพลังงานเป็นหน่วยงานหลักรับผิดชอบในการเข้าร่วมงาน International Recognized Exhibition Expo 2017 Astana ณ กรุงอัสตานา สาธารณรัฐคาซัคสถาน ระหว่างวันที่ 10 มิถุนายน – 10 กันยายน 2560 และได้มีการคัดเลือกนักศึกษา จํานวน 10 คน เป็นตัวแทนทูตพลังงานไทยเพื่อไปปฏิบัติหน้าที่ประจําอาคารศาลาไทยในงานดังกล่าวด้วย
โอกาสนี้ นายกรัฐมนตรี ได้ให้โอวาททูตพลังงานไทยในโครงการ Thailand Pavilion Ambassador ก่อนเดินทางไปปฏิบัติหน้าที่ตัวแทนประเทศไทยในงาน Astana Expo 2017 ณ กรุงอัสตานา สาธารณรัฐคาซัคสถาน โดยได้กล่าวให้กําลังใจและแสดงความชื่นชมการเตรียมการดําเนินการต่าง ๆ ในการที่จะเข้าร่วมงานดังกล่าวของกระทรวงพลังงานและหน่วยงานที่เกี่ยวข้อง รวมทั้งตัวแทนทูตพลังงานไทย โดยการปฏิบัติหน้าที่ครั้งนี้ จะเป็นโอกาสเสริมสร้างภาพลักษณ์และความเชื่อถือของประเทศไทยแก่สายตาชาวโลก พร้อมทั้งแสดงศักยภาพความพร้อมด้านพลังงานของประเทศไทยให้เป็นที่ประจักษ์และยังถือเป็นเวทีในการแสดงออกถึงความรู้ ความสามารถ ที่ได้รับการฝึกฝน ตลอดช่วงระยะเวลาที่ผ่านมา ซึ่งคณะตัวแทนทูตพลังงานไทยทุกคนถือเป็นทูตวัฒนธรรมของประเทศไทย ในการถ่ายทอดพระอัจฉริยภาพและสายพระเนตรที่กว้างไกลของพระบาทสมเด็จพระปรมินทรมหาภูมิพลอดุลยเดช ให้ชาวโลกได้รับรู้ และหวังว่าทุกคนจะปฏิบัติหน้าที่ที่ได้รับมอบหมายนี้อย่างสุดความสามารถและเก็บเกี่ยวประสบการณ์ที่ได้รับในครั้งนี้ให้ได้มากที่สุด
จากนั้น นายกรัฐมนตรี ได้เป็นประธานการประชุม กพช. ร่วมกับหน่วยงานที่เกี่ยวข้อง ซึ่งผลการประชุมสรุปสาระสําคัญ ดังนี้
นายกรัฐมนตรี ได้กล่าวว่า รัฐบาลให้ความสําคัญต่อการพัฒนาด้านพลังงานเพื่อให้เกิดการพัฒนาด้านพลังงานของประเทศอย่างมั่นคง โดยที่ประชุมได้มีการพิจารณาหารือในประเด็นการรับซื้อไฟฟ้าตามกติกาต่าง ๆ ที่ กพช. ได้กําหนดแล้ว เช่น การรับซื้อไฟฟ้าจากขยะชุมชนในรูปแบบ FiT สําหรับผู้ผลิตไฟฟ้ารายเล็ก (SPP) รวมทั้ง การเตรียมมาตรการความพร้อมรองรับในกรณีเกิดสภาวะวิกฤติก๊าซธรรมชาติ ในช่วง ปี 2564 – 2566 เพื่อให้มีปริมาณการผลิตก๊าซธรรมชาติเพียงพอก่อนสิ้นสุดอายุสัมปทานในปี 2565 อาทิ การจัดหาก๊าซธรรมชาติเพิ่มเติมและการรับซื้อไฟฟ้าจากประเทศเพื่อนบ้าน เป็นต้น
พร้อมกันนี้ ที่ประชุมได้มีมติเห็นชอบการรับซื้อไฟฟ้าจากขยะชุมชนในรูปแบบ FiT สําหรับผู้ผลิตไฟฟ้ารายเล็ก (SPP) โดยมีหลักเกณฑ์เงื่อนไข ดังนี้ ขนาดโครงการมีกําลังผลิตติดตั้งไม่เกิน 50 เมกะวัตต์ เป็นสัญญาประเภท Non-firm สําหรับการรับซื้อไฟฟ้าไม่ต้องผ่านกระบวนการแข่งขันด้านราคา (Competitive Bidding) โดยต้องเป็นโครงการที่ได้รับความเห็นชอบจาก ครม. หรือเป็นโครงการภายใต้ Roadmap การจัดการขยะมูลฝอยและของเสียอันตราย ของกระทรวงมหาดไทย ที่ผ่านการคัดเลือกจากคณะกรรมการกลางจัดการสิ่งปฏิกูลและมูลฝอย ผู้ยื่นขอผลิตไฟฟ้าจะต้องมีสัญญาในการรับขยะชุมชนเป็นเชื้อเพลิงหรือเชื้อเพลิง RDF จากหน่วยงานที่เกี่ยวข้อง เพื่อยืนยันปริมาณที่เหมาะสมและสอดคล้องกับการผลิตตลอดอายุโครงการ และสถานที่ตั้งโรงไฟฟ้าจะต้องเป็นกรรมสิทธิ์ขององค์กรปกครองส่วนท้องถิ่น หรือองค์กรปกครองส่วนท้องถิ่นรูปแบบพิเศษ (กทม. และเมืองพัทยา) โดยมีอัตราการรับซื้อ FiT เท่ากับ 3.66 บาทต่อหน่วย ทั้งนี้ ในส่วนของการกําหนดปริมาณการรับซื้อไฟฟ้าฯ มอบหมายให้ กกพ. กรมพัฒนาพลังงานทดแทนและอนุรักษ์พลังงาน ร่วมกับกระทรวงมหาดไทย รับไปดําเนินการ โดยให้คํานึงถึงแผนแม่บทการจัดการขยะมูลฝอยและของเสียอันตรายของประเทศเป็นสําคัญ และนําเสนอ กบง. พิจารณาเห็นชอบก่อนออกประกาศรับซื้อไฟฟ้าฯ
นอกจากนี้ ที่ประชุม กพช. ได้รับทราบความคืบหน้าการรับซื้อไฟฟ้าจากโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน สําหรับหน่วยงานราชการและสหกรณ์ภาคการเกษตร ซึ่งมีเป้าหมายการรับซื้อรวม 800 เมกะวัตต์ แบ่งเป็น หน่วยงานราชการ 400 เมกะวัตต์ และ สหกรณ์ภาคการเกษตร 400 เมกะวัตต์ โดยโครงการฯ ในระยะที่ 1 จากเป้าหมายการรับซื้อ 400 เมกะวัตต์ มีผู้ผ่านการคัดเลือกเป็นสหกรณ์ภาคการเกษตรทั้งหมด จํานวน 67 ราย กําลังผลิตติดตั้ง 281.32 เมกะวัตต์ ปัจจุบันมีโครงการฯ ที่สามารถจ่ายไฟฟ้าเข้าระบบได้ตามกําหนด 55 ราย กําลังผลิตติดตั้ง 232.87 เมกะวัตต์ ปฏิเสธการรับซื้อ 1 ราย กําลังผลิตติดตั้ง 5 เมกะวัตต์ และอีก 11 ราย กําลังผลิตติดตั้ง 43.45 เมกะวัตต์ ได้ยื่นอุทธรณ์ เนื่องจากมีเหตุที่ทําให้โครงการฯ ไม่สามารถจ่ายไฟฟ้าเข้าระบบเชิงพาณิชย์ (SCOD) ได้ตามระยะเวลาที่กําหนด ซึ่ง กกพ. อยู่ระหว่างการพิจารณา สําหรับโครงการฯ ในระยะที่ 2 เนื่องจาก กกพ. จําเป็นต้องหารือร่วมกับสํานักงานคณะกรรมการกฤษฎีกาในประเด็นข้อกฎหมายที่เกี่ยวข้องกรณีหน่วยงานราชการ จึงออกประกาศจัดหาไฟฟ้าฯ ได้ เมื่อวันที่ 28 เมษายน 2560 โดยมีเป้าหมายการรับซื้อ 219 เมกะวัตต์ แบ่งเป็น สหกรณ์ภาคการเกษตร ประมาณ 119 เมกะวัตต์ และหน่วยงานราชการ 100 เมกะวัตต์ กําหนด SCOD ภายในวันที่ 30 มิถุนายน 2561 แต่เนื่องจากในทางปฏิบัติมีข้อจํากัด ทั้งระยะเวลาในการดําเนินงานและข้อกําหนดตามกฎหมาย ซึ่งอาจส่งผลทําให้โครงการฯ ไม่สามารถบรรลุตามเป้าหมายที่กําหนดไว้ ดังนั้น เพื่อส่งเสริมการผลิตไฟฟ้าจากพลังงานหมุนเวียนให้เป็นไปตามนโยบายของรัฐบาล สอดคล้องกับสถานการณ์ และขั้นตอนการดําเนินงานในทางปฏิบัติ ที่ประชุม กพช. จึงได้เห็นชอบมอบอํานาจให้ กบง. พิจารณาการขยายระยะเวลาจ่ายไฟฟ้าเข้าระบบเชิงพาณิชย์ (SCOD) ของโครงการฯ ในระยะที่ 1 สําหรับกรณีที่ กกพ. พิจารณาการอุทธรณ์แล้วฟังขึ้น แต่ทั้งนี้ให้กําหนดบทลงโทษปรับลดอัตรา FiT ลง ร้อยละ 5 จากอัตรา FiT ที่เคยได้รับอนุมัติไว้ที่ 5.66 บาทต่อหน่วย เช่นเดียวกรณีโครงการโซลาร์ค้างท่อ และหักลดระยะเวลาการจ่ายไฟฟ้าเข้าระบบตามเหตุผลข้อเท็จจริงจากการอุทธรณ์ โดยอายุของสัญญาจะยังสิ้นสุดภายในวันที่ 30 ธันวาคม 2584 พร้อมเห็นชอบให้เลื่อนกําหนดวันจ่ายไฟฟ้าเข้าระบบเชิงพาณิชย์ (SCOD) ของโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน สําหรับหน่วยงานราชการและสหกรณ์ภาคการเกษตร พ.ศ. 2560 (โครงการฯ ระยะที่ 2) จากเดิมภายในวันที่ 30 มิถุนายน 2561 เป็นวันที่ 30 ธันวาคม 2561 โดยมอบหมายให้ กกพ. รับไปดําเนินการในส่วนที่เกี่ยวข้องต่อไป และเห็นชอบให้ยุติการรับซื้อไฟฟ้าจากโครงการฯ ภายหลังจากการดําเนินการในระยะที่ 2 แล้วเสร็จ
พร้อมทั้ง รับทราบรายงานความก้าวหน้าร่างพระราชบัญญัติกองทุนน้ํามันเชื้อเพลิง พ.ศ. .... ที่ผ่านการพิจารณาจากคณะกรรมการกฤษฎีกาเรียบร้อยแล้ว เมื่อวันที่ 27 เมษายน 2560 ขณะนี้สํานักงานนโยบายและแผนพลังงาน (สนพ.) และ สํานักงานบริหารกองทุนพลังงาน (องค์การมหาชน) (สบพน.) อยู่ระหว่างการเปิดรับฟังความคิดเห็นจากทุกภาคส่วนต่อร่าง พ.ร.บ.กองทุนน้ํามันฯ ผ่านทางเว็บไซต์ของหน่วยงาน ตั้งแต่วันที่ 2 พฤษภาคม – 1 มิถุนายน 2560 รวมทั้งจัดทํารายละเอียดการวิเคราะห์ผลกระทบที่อาจเกิดขึ้นจากกฎหมาย (RIA) และกฎหมายลําดับรองที่เกี่ยวข้อง เพื่อให้เป็นไปตามแนวทางการจัดทําและการเสนอร่างกฎหมายตามบทบัญญัติ มาตรา 77 ของรัฐธรรมนูญแห่งราชอาณาจักรไทย ก่อนนําเสนอต่อคณะกรรมการกฤษฎีกา ครม. และ สนช. ซึ่งคาดว่าจะมีผลบังคับใช้ปลายปีนี้ ทั้งนี้ วัตถุประสงค์สําคัญในการจัดทําร่าง พ.ร.บ.กองทุนน้ํามันฯ เพื่อรักษาเสถียรภาพราคาน้ํามันเชื้อเพลิงในประเทศให้อยู่ในระดับที่เหมาะสม ไม่ผันผวนมากจนเกินไป รวมทั้งเป็นกลไกหลักของประเทศในการป้องกันการขาดแคลนน้ํามันเชื้อเพลิง สนับสนุนเชื้อเพลิงชีวภาพเพื่อช่วยเหลือเกษตรกร และช่วยบรรเทาผลกระทบให้กับประชาชนจากการปรับโครงสร้างราคาน้ํามัน
อีกทั้ง ที่ประชุมรับทราบแนวทางการเตรียมความพร้อมเพื่อรองรับสภาวะวิกฤติก๊าซธรรมชาติ ปี 2564 – 2566 ตามที่กระทรวงพลังงานเสนอ เนื่องจากความล่าช้าของการสรุปแนวทางการบริหารจัดการก๊าซในอ่าวไทย ทําให้การผลิตไม่ต่อเนื่องและก๊าซมีปริมาณลดลง รวมทั้งการก่อสร้างโรงไฟฟ้าถ่านหินเทคโนโลยีสะอาดไม่สามารถดําเนินการได้ ส่งผลทําให้การจัดหาก๊าซธรรมชาติไม่เพียงพอกับความต้องการใช้ที่คาดการณ์ไว้ตามแผนบริหารจัดการก๊าซธรรมชาติ พ.ศ. 2558 – 2579 (Gas Plan 2015) ที่ปรับปรุงใหม่ ซึ่งคาดว่าปัญหาดังกล่าวฯ จะส่งผลกระทบต่อการผลิตไฟฟ้าของประเทศ คิดเป็นพลังงานไฟฟ้าสูงถึง 13,623 ล้านหน่วย หรือเทียบเท่ากับโรงไฟฟ้าก๊าซธรรมชาติ ขนาด 1,700 เมกะวัตต์ โดยกระทรวงพลังงานมีมาตรการในการดําเนินการต่างๆ ดังนี้ การเจรจาตกลงราคาและปริมาณการจัดหาก๊าซธรรมชาติโครงการบงกชเหนือ โดยมีการรับประกันอัตราขั้นต่ําในการผลิต ในช่วงปี 2562 - 2564 เพื่อให้มีปริมาณการผลิตก๊าซธรรมชาติก่อนสิ้นอายุสัมปทานในปี 2565 เพิ่มขึ้น พร้อมกําหนดแนวทางเลือกสําหรับการเตรียมความพร้อม ทั้งด้านการลดความต้องการใช้ไฟฟ้า (Demand Side) อาทิ การส่งเสริมติดตั้งแผงโซลาร์บนหลังคา (Solar Rooftop) เพื่อลดความต้องการไฟฟ้าช่วงพีคกลางวันและการใช้มาตรการ Demand Response (DR) เพื่อประหยัดไฟฟ้าตามช่วงเวลาที่ภาครัฐกําหนดเป็นการเฉพาะ สําหรับด้านการจัดหาเชื้อเพลิง/พลังงานไฟฟ้า (Supply Side) อาทิ การจัดหาก๊าซธรรมชาติเพิ่มเติมจากพื้นที่พัฒนาร่วมไทย - มาเลเซีย (JDA) การเพิ่มความสามารถในการเก็บสํารองก๊าซธรรมชาติเหลว (LNG) เช่น การขยายโครงการ LNG Receiving Terminal แห่งที่ 1 มาบตาพุด จ.ระยอง และเร่งรัดการพัฒนาโครงการ Floating Storage and Regasification Unit (FSRU) ในพื้นที่ภาคใต้ เป็นต้น รวมถึงการจัดหาพลังงานไฟฟ้าเพิ่มเติม เช่น รับซื้อไฟฟ้าจากประเทศเพื่อนบ้าน (สปป.ลาว หรือกัมพูชา) และรับซื้อไฟฟ้าจากพลังงานหมุนเวียนเพิ่มเติมอีกตามนโยบาย SPP Hybrid-Firm และ VSPP-Semi Firm เพิ่มขึ้น เป็นต้น
ขณะเดียวกัน ที่ประชุม กพช. รับทราบรายงานความก้าวหน้าการดําเนินโครงการ “โรงไฟฟ้า-ประชารัฐ” สําหรับพื้นที่ 3 จังหวัดชายแดนภาคใต้ ซึ่งปัจจุบันการไฟฟ้าส่วนภูมิภาค (กฟภ.) ร่วมกับบริษัท พีอีเอ เอ็นคอม อินเตอร์เนชั่นแนล จํากัด ได้พิจารณาคัดเลือกพื้นที่ดําเนินโครงการโรงไฟฟ้าชีวมวลเรียบร้อยแล้ว จํานวน 3 แห่ง คือ พื้นที่ อ.เมือง จ.นราธิวาส พื้นที่ อ.แม่ลาน จ.ปัตตานี และพื้นที่ อ.บันนังสตา จ.ยะลา ขนาดกําลังการผลิตติดตั้งรวม 15.9 เมกะวัตต์ และจะจ่ายไฟเข้าระบบจําหน่ายของ กฟภ. รวม 12 เมกะวัตต์ ใช้เศษไม้ยางพาราเป็นเชื้อเพลิงหลัก โดยคาดว่าจะสามารถจ่ายไฟฟ้าเข้าระบบเชิงพาณิชย์ได้ภายในปี 2562 – 2563 ทั้งนี้ โครงการฯ ดังกล่าว ยังกําหนดให้มีการจัดสรร 10% ของกําไรสุทธิในแต่ละปีกลับคืนให้แก่ชุมชนในพื้นที่ สอดคล้องกับนโยบายรัฐบาลเพื่อแก้ไขปัญหาพื้นที่ชายแดนภาคใต้ โดยเพิ่มการสร้างงาน สร้างรายได้ ส่งเสริมระบบป้องกันตนเองของประชาชนในพื้นที่ ตลอดจนส่งเสริมการผลิตไฟฟ้าในรูปแบบกระจายศูนย์ ซึ่งจะเป็นการสร้างความมั่นคงในการผลิตไฟฟ้าจากเชื้อเพลิงในชุมชนอย่างยั่งยืน
------------------
กลุ่มประชาสัมพันธ์และเผยแพร่ สํานักโฆษก
ข้อมูล: กระทรวงพลังงาน